 

HSR SR dňa 12.08.2013 Bod č. 9 programu

**Stanovisko Republikovej únie zamestnávateľov**

* k návrhu zákona o obmedzení používania určitých nebezpečných látok v elektrických zariadeniach a elektronických zariadeniach a o zmene a doplnení niektorých zákonov
* materiál na rokovaní HSR SR dňa 12.08.2013

**Stručný popis podstaty predkladaného materiálu a jeho relevancie z hľadiska RÚZ**

Materiál predkladá na rokovanie Hospodárskej a sociálnej rady SR Ministerstvo životného prostredia SR na základe Plánu legislatívnych úloh vlády SR na rok 2013.

**Cieľom a obsahom materiálu je najmä:**

* Cieľom predloženia návrhu zákona je zabezpečiť transpozíciu smernice Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach v platnom znení (ďalej len „smernica“) do slovenskej legislatívy. Smernica nahrádza pôvodnú smernicu 2002/95/ES z 27.januára 2003 o obmedzení používania určitých nebezpečných látok v elektrozariadeniach, ktorá je transponovaná v zákone č. 223/2001 Z. z. o odpadoch a o zmene a doplnení niektorých zákonov v znení neskorších predpisov. Smernica zohľadňuje výsledky vedeckého pokroku a upravuje zoznam obmedzovaných nebezpečných látok v elektrozariadeniach s cieľom prispieť k ochrane zdravia ľudí a environmentálne šetrnému zhodnocovaniu a zneškodňovaniu odpadu z elektrozariadení. Zodpovednosť za bezpečnosť elektrozariadení sa prenáša na všetky subjekty v procese výroby, distribúcie a predaja elektrozariadení. Smernica jasne definuje požiadavky na hospodárske subjekty, ich vzájomnú spoluprácu a pôsobnosť orgánov dohľadu nad trhom. Vzhľadom na túto skutočnosť je nutné, aby transpozícia smernice bola vykonaná mimo režimu tzv. „elektroodpadu“ (odpad z elektrických a elektronických zariadení), a to samostatným zákonom, čím bude zabezpečená zrozumiteľnosť pre podnikateľov a všetky subjekty zúčastňujúce sa na výrobe elektrozariadení a ich uvádzaní na trh

**Dopady materiálu na podnikateľské prostredie a verejné financie:**

Predkladateľ v doložke vplyvov nepredpokladá dopad na verejné financie a predpokladá negatívne dopady na podnikateľské prostredie.

**Návrh zákona nadobúda účinnosť dňa 01.01.2014**

**Postoj RÚZ k materiálu**

Predmetom novely je transpozícia európskej legislatívy do slovenského právneho poriadku s cieľom prispieť k ochrane zdravia ľudí a environmentálne šetrnému zhodnocovaniu a zneškodňovaniu odpadu z elektrozariadení. **RÚZ v medzirezortnom pripomienkovom konaní k návrhu zákona nepredložila pripomienky**. **Pripomienky predložené členskými organizáciami RÚZ boli prerokované a rozpory boli odstránené.**

**RÚZ návrh berie na vedomie a odporúča ho na ďalšie konanie.**

**Pripomienky RÚZ k predkladanému materiálu**

Bez pripomienok zo strany RÚZ

**Zdroj:** [RÚZ](https://lt.justice.gov.sk/Material/MaterialHome.aspx?instEID=-1&matEID=3089&langEID=1)